Sigrids onkel: - Håper de rette er tatt
Onkelen til Sigrid Giskegjerde Schjetne har snakket med lokalavisen Romerikes Blad. Han håper politiet nå har tatt de skyldige. - Det vil være en katastrofe om de ikke har det. Både på grunn av oppmerksomheten mot dem, men også så familien kan få fred. For å få fred hjelper det at de som har gjort det sitter bak lås og slå, sier Schjetne.22. juli i fjor mistet han sønnen Fredrik Lund Schjetne (18), en av de 13 ungdommene som ble skutt og drept ved Pumpehuset på Utøya. Natt til 5. september fikk han beskjed fra broren sin om at Sigrid var savnet. Mandag fikk endelig familien beskjed om at 16-åringen var funnet. - Det er selvfølgelig en lettelse å få et svar, men jeg skulle gjerne ha lett i seks måneder og fått et annet, sier Roy Schjetne til rb.no. Det samme ga Sigrids bestefar John Erling Schjetne uttrykk for i går. - Det blir bikkjetungt framover. Samtidig som vi har mista Sigrid, får vi alt det vonde etter Utøya midt i fleisen igjen. Og det hele skal ha en avslutning i form av en begravelse, sa han til Oppland Arbeiderblad.Roy Schjetne har vært i tett kontakt med Sigrids mor, far og søster. Han vet mye om hva slags påkjenning de har. - Foreldre skal slippe å begrave barna sine, sier han til Romerikes Blad. Da VG Nett traff Roy Schjetne to dager etter forsvinningen, deltok han i søket etter niesen. - Jeg vet hva de sitter i nå, og jeg har en kompetanse jeg aller helst ville vært uten. Men når situasjonen er som den er, så kan jeg gi noe tilbake. Jeg vet hvordan de har det og det er fint at de ikke trenger å forklare hele tiden, men at jeg vet hvordan de har det, sa han da.Sigrid forsvant natt til søndag 5. august, og siden da har ingen sett henne i live. Flere hundre frivillige gikk manngard for å finne 16-åringen. Mandag denne uken ble hun funnet drept i Kolbotn, og to menn ble pågrepet. 37-åringen og 64-åringen er siktet for forsettlig drap, og ble i går varetektsfengslet i fire uker. Begge nekter straffskyld for drapet.
Roy Schjetne mistet først sønnen Fredrik på Utøya, så ble niesen drept. Nå håper han familien kan få fred etter de to pågripelsene.